Ντόνα Λεόν

Η Ντόνα Λεόν (Donna Leon) είναι Αμερικανίδα συγγραφέας αστυνομικών μυθιστορημάτων. Είναι γνωστή για τη σειρά τέτοιων μυθιστορημάτων με ήρωα τον επιθεωρητή Γκουίντο Μπρουνέττι, η υπόθεση των οποίων διαδραματίζεται στη Βενετία.

Βιογραφικά στοιχεία
Η Ντόνα Λεόν γεννήθηκε στις 29 Σεπτεμβρίου 1942 στο Μοντκλαίρ του Νιου ΤζέρσεϊMarder, Dianna. "This case is culinary: Commissario's favorites" , The Philadelphia Inquirer, 8 Ιουλίου 2010. Accessed July 25, 2011. "Some 25 years ago, an English teacher and opera expert originally from Montclair, N.J., felt the lure of the lagoons and adopted Venice as her home. Now Donna Leon, 67, is the celebrated author of 19 international best sellers featuring a shrewd but principled police detective by the name of Guido Brunetti - and she is finally rewarding her readers with a cookbook of his favorite recipes.". Ιρλανδικής και ισπανικής καταγωγής, σπούδασε αγγλική φιλολογία, την οποία και δίδαξε στο παράρτημα του Πανεπιστημίου του Μαίριλαντ στην Ιταλία (University of Maryland University College - Europe, UMUC-Europe) και μετά (1981-1999) ως καθηγήτρια στην αμερικανική στρατιωτική βάση της Βιτσέντσα. Στη συνέχεια εγκατέλειψε τη διδασκαλία και αφοσιώθηκε στη συγγραφή, καθώς και σε άλλες πολιτιστικές δραστηριότητες στο πεδίο της μουσικής, ιδιαίτερα της μουσικής μπαρόκ, ενώ είναι και βαθιά γνώστρια της όπερας.

Η Λεόν εγκαταστάθηκε στη Βενετία, όπου και ζει τις τελευταίες δεκαετίες.

Τα βιβλία της
Σήμερα η Λεόν είναι η συγγραφέας 22 διεθνώς ευπώλητων βιβλίων με πάνω από 2 εκατομμύρια αντίτυπα συνολικά. Τα μυθιστορήματά της με ήρωα τον επιθεωρητή Μπρουνέττι, γραμμένα αρχικά στην αγγλική γλώσσα, μεταφράσθηκαν σε πολλές άλλες γλώσσες, αλλά όχι στην ιταλική, μετά από απαίτησή τηςhttp://italian-mysteries.com/leon-interview.html#Anchor-Publishers-23240.
Το ένατο μυθιστόρημα με ήρωα τον επιθεωρητή Μπρουνέττι, το Friends in High Places, κέρδισε το βραβείο «Αργυρό εγχειρίδιο» (Crime Writers' Association Silver Dagger) το 2000. Η γερμανική τηλεόραση έχει παραγάγει 18 επεισόδια από αυτά τα έργα για τηλεοπτική μετάδοση.

Σε αυτά τα μυθιστορήματα ο ευφυής και ικανός αστυνομικός επιθεωρητής (Commissario) Γκουίντο Μπρουνέττι αντιμετωπίζει το έγκλημα μέσα και γύρω από τη γενέτειρά του πόλη της Βενετίας. Η κάθε περίπτωση αποτελεί μία ευκαιρία για τη συγγραφέα να αποκαλύψει μία ακόμα πλευρά του υποκόσμου και της βενετσιάνικης ζωής. Ο Μπρουνέττι υπηρετεί τον ματαιόδοξο, εγωιστή και γελοίο ανακριτή Πάττα, ενώ ο αστυνόμος (Sergente) Βιανέλλο και η παντογνώστρια και καλά δικτυωμένη σινιορίνα Ελέττρα, γραμματέας του Πάττα, βοηθούν τον Μπρουνέττι στον τόπο του εγκλήματος και στις έρευνεςhttp://www.amazon.com/Death-at-Fenice-Donna-Leon/dp/0061043370 Publishers Weekly review.

Κατάλογος των μυθιστορημάτων με τον Μπρουνέττι
  Θάνατος στο Λα Φενίτσε (1992)
Κατά τη διάρκεια μιας παραστάσεως της Τραβιάτα στην όπερα Λα Φενίτσε της Βενετίας ο διακεκριμένος Γερμανός μαέστρος βρίσκεται νεκρός, προφανώς δηλητηριασμένος από ένα φλυτζάνι καφέ. Ο Μπρουνέττι αρχίζει ένα ταξίδι εξερευνήσεων μέσα στους κόσμους της όπερας και της οικογένειας του θύματος, φθάνοντας τελικά σε ένα απροσδόκητο συμπέρασμα.
  Death in a Strange Country (1993)
Ο Μπρουνέττι βρίσκεται μπροστά σε ένα αποτρόπαιο θέαμα όταν το πτώμα ενός νεαρού Αμερικανού ψαρεύεται από ένα δύσοσμο βενετσιάνικο κανάλι. Παρότι όλα τα στοιχεία δείχνουν μια βίαιη ληστεία μετά φόνου, κάτι βρίσκεται στο διαμέρισμα του θύματος που παραπέμπει στην ύπαρξη μιας συνωμοσίας υψηλού επιπέδου.
 The Anonymous Venetian (1994) ή Dressed for Death
Οι ελπίδες του Μπρουνέττι για οικογενειακές διακοπές στο βουνό εξανεμίζονται όταν στη Μαργκέρα ανακαλύπτεται ένα πτώμα με το πρόσωπο τόσο άσχημα χτυπημένο ώστε να είναι εντελώς αδύνατο να αναγνωρισθεί.
 A Venetian Reckoning (1995) ή Death and Judgment
Σε έναν από τους ύπουλους ορεινούς δρόμους στις ιταλικές Δολομιτικές Άλπεις συντρίβεται ένα φορτηγό, αποκαλύπτοντας ένα τρομερό φορτίο. Στο μεταξύ ένας εξέχων διεθνής δικηγόρος βρίσκεται νεκρός σε ένα τρένο στη Σάντα Λουτσία. Θα μπορούσαν οι δύο τραγωδίες να συνδέονται; Ο επιθεωρητής Μπρουνέττι σκάβει βαθιά μέσα στις μυστικές ζωές των μελών της ιταλικής ελίτ για να ανακαλύψει την απάντηση.
 Acqua Alta (1996) ή Death in High Water
Καθώς η Βενετία ετοιμάζεται για μια χειμωνιάτικη θύελλα και την επέλαση των acqua alta - της ανύψωσης της στάθμης των νερών που πλημμυρίζουν μέρος της πόλης - ο Μπρουνέττι μαθαίνει ότι ένας παλιός φίλος έχει δαρθεί άγρια στο σπίτι της ντίβας Φλάβια Πετρέλλι.
 The Death of Faith (1997) ή Quietly in Their Sleep
Ο Μπρουνέττι προστρέχει προς βοήθεια μιας νέας νοσοκόμας μοναχής που αφήνει το κοινόβιό της μετά τον απροσδόκητο θάνατο πέντε ασθενών της.
 A Noble Radiance (1997)
Ο νέος ιδιοκτήτης μιας αγροικίας στους πρόποδες των ιταλικών Δολομιτικών `Αλπεων καλείται στο σπίτι όταν οι εργάτες του ανακαλύπτουν ένα μακάβριο τάφο. Ο Μπρουνέττι ανακαλύπτει ένα στοιχείο που αναδεύει μια παλιά «κοιμώμενη υπόθεση» απαγωγής και εξαφάνισης που εμπλέκει μία από τις αρχαιότερες και πιο αριστοκρατικές οικογένειες της Βενετίας.
 Fatal Remedies (1999)
Για τον επιθεωρητή Μπρουνέττι όλα άρχισαν με ένα πρωινό τηλεφώνημα. Στην ψύχρα της βενετσιάνικης αυγής, μία αιφνίδια πράξη βανδαλισμού κομματιάζει την ησυχία της πόλης. Αλλά σύντομα ο επιθεωρητής συγκλονίζεται όταν πληροφορείται ότι ο ένοχος που περιμένει να συλληφθεί στον τόπο του εγκλήματος είναι ένα μέλος της οικογένειάς του. Στο μεταξύ, πιέζεται από τους ανωτέρους του να διαλευκάνει μία παράτολμη ληστεία που συνδέεται με ένα θάνατο από ύποπτο δυστύχημα. Οδηγούν όλα αυτά πίσω στη Μαφία; Και πώς συνδέονται οι πράξεις της οικογένειάς του με αυτά τα εγκλήματα;
 Friends in High Places (2000)
Ο Μπρουνέττι δέχεται την επίσκεψη ενός νεαρού γραφειοκράτη σχετικά με την έλλειψη επίσημης άδειας για την κατασκευή του διαμερίσματός του πριν από χρόνια. Αυτό που άρχισε ως πονοκέφαλος καταλήγει σε φόνο όταν ο υπάλληλος βρίσκεται αργότερα νεκρός μετά από μία ύποπτη πτώση από σκαλωσιά.
 A Sea of Troubles (2001)
Η δολοφονία δύο αλιέων μυδιών έξω από το νησί Πελλεστρίνα στη Λιμνοθάλασσα της Βενετίας φέρνει τον Μπρουνέττι μέσα στην κλειστή κοινωνία του νησιού, τα μέλη της οποίας συνδέονται με κώδικες αμοιβαίας αφοσίωσης και καχυποψίας απέναντι στους «ξένους». Η σινιορίνα Ελέττρα προσφέρεται τότε να επισκεφθεί το νησί, όπου έχει συγγενείς.
 Willful Behaviour (2002)
`Οταν μία από τις φοιτήτριες της συζύγου του Πάολας τον επισκέπτεται ενδιαφερόμενη για τη διερεύνηση της πιθανότητας αμνηστεύσεως ενός αδικήματος που είχε διαπράξει ο παππούς της πριν από πολλά χρόνια, ο Μπρουνέττι δεν δίνει ιδιαίτερη σημασία, πέρα από το ότι εντυπωσιάζεται από την ευφυΐα και την ηθική σοβαρότητα της κοπέλας. Αλλά όταν η Κλαούντια Λεονάρντο βρίσκεται μαχαιρωμένη μέχρι θανάτου, παύει να είναι απλώς η φοιτήτρια της Πάολας και γίνεται επαγγελματική υπόθεσή του.
 Uniform Justice (2003)
Ο Μπρουνέττι αντιμετωπίζει μία υπόθεση που δε λέει να λυθεί όταν ένας νεαρός υποψήφιος αξιωματικός βρίσκεται απαγχονισμένος σε αυτό που μοιάζει με μια αυτοκτονία στην ελιτίστικη στρατιωτική ακαδημία της Βενετίας. Καθώς ερευνά, βρίσκεται αντιμέτωπος με ένα τείχος σιωπής, αλλά και πιασμένος στο δίχτυ των παράδοξων και θυελλωδών πολιτικών της ισχυρής ελίτ της χώρας του.
 Doctored Evidence (2004)
Μία πλούσια ηλικιωμένη δολοφονείται. Λίγο αργότερα η Ρουμάνα υπηρέτριά της έχει ατύχημα με τρένο καθώς επιχειρεί να φύγει από την Ιταλία με ένα μεγάλο χρηματικό ποσό και πλαστογραφημένα χαρτιά. Η υπόθεση φαίνεται να έχει λυθεί. Τότε ένας γείτονας παρέχει στοιχεία που δείχνουν ότι η υπηρέτρια δεν ήταν η ένοχη για τον φόνο. Ο Μπρουνέττι διερευνά βαθύτερα την υπόθεση, παρότι επισήμως έχει κλείσει, και ανακαλύπτει ότι η απληστία δεν ήταν το κίνητρο του φόνου.
 Blood from a Stone (2005)
Λίγο μετά τα Χριστούγεννα ένας άνδρας δολοφονείται στο Campo Santo Stefano της Βενετίας. Είναι ένας παράνομος μετανάστης από τη Σενεγάλη που πουλούσε αντικείμενα παραεμπορίου. Αρχικώς το έγκλημα εμφανίζεται ως μία απλή σύγκρουση μεταξύ ανταγωνιστών μικροπωλητών, αλλά καθώς ο Μπρουνέττι ερευνά βαθύτερα αρχίζει να υποπτεύεται πως αυτός ο φόνος ήταν δουλειά επαγγελματία.
 Ρέκβιεμ για τη γυάλινη πολιτεία (Through a Glass, Darkly, 2006, ελλην. μετάφραση Ρίτα Κολαΐτη, εκδ. Καστανιώτης, 2012)
Το πτώμα ενός νυχτοφύλακα βρίσκεται μπροστά σε έναν αναμμένο κλίβανο στο υαλουργείο De Cal's στο Μουράνο μαζί με ένα σχολιασμένο αντίγραφο της Κόλασης του Δάντη και ο Μπρουνέττι πρέπει να ερευνήσει. Περιέχει άραγε το βιβλίο τα στοιχεία που χρειάζεται για να διαλευκάνει τη δολοφονία και να ανακαλύψει ποιοι ρυπαίνουν τα νερά της Λιμνοθάλασσας της Βενετίας;
 Suffer the Little Children (2007)
Μια νύχτα μια ομάδα ανδρών εισβάλλει στο διαμέρισμα ενός παιδιάτρου, επιτιθέμενη βίαια στον γιατρό και τρομοκρατώντας τη σύζυγό του και το παιδί τους. Ισχυρίζονται ότι είναι της αστυνομίας. Ο Μπρουνέττι ερευνά και βυθίζεται μέσα σε ένα βρωμερό κόσμο ανήθικων ιατρικών πρακτικών, διαφθοράς και βρεφών για πούλημα σε όσους έχουν τα χρήματα.
 The Girl of His Dreams (2008)
Μια βροχερή αυγή οι Μπρουνέττι και Βιανέλλο αποκρίνονται σε ένα επείγον τηλεφώνημα που αναφέρει για ένα πτώμα που επιπλέει κοντά σε κάποια σκαλοπάτια του Μεγάλου Καναλιού. Φθάνοντας, ανασύρουν ένα νεκρό κορίτσι με χρυσά μαλλιά από το νερό.
 About Face (2009)
 A Question of Belief (2010)
 Drawing Conclusions  (2011)
 Beastly Things (2012)
 The Golden Egg (2013)

`Αλλα μυθιστορήματα
 The Jewels of Paradise (2012)

Σημειώσεις

 Εξωτερικοί σύνδεσμοι 

Ο «επίσημος» ιστότοπος της Ντόνα Λεόν
 Επίσημος Επίσημος ιστότοπος στη Μεγάλη Βρετανία
 Συνέντευξη με την Donna Leon στο italian-mysteries.com
 Επισκεφθείτε τόπους που εμφανίζονται στα μυστήρια του Μπρουνέττι
Οικολογικά εγκλήματα στη Βενετία - Ιστορίες μυστηρίου της Ντόνα Λεόν εφημ. Η Καθημερινή, 21.12.2012

Κατηγορία:Αμερικανίδες μυθιστοριογράφοι
Κατηγορία:Βενετία